স্বামীক কোনো নাৰীয়ে কিবা মেছেজ দিছে নেকি, কোনোবা মহিলাই তেওঁৰ স্বামীলৈ কিবা ফটো পঠিয়াইছে নেকি আদি কথা জানিবলৈ মেক্সিকোৰ লিওনোৰা নামৰ মহিলাগৰাকীয়ে স্বামীৰ মোবাইল ফোনটো খুচৰি গৈছিল।
ফটো খনত স্বামীয়ে এগৰাকী কম বয়সৰ মহিলাৰ সৈতে অতি অন্তৰগংভাবে থিয় হৈ প'জ দিয়া দেখি খঙত টিঙিৰি তুলা হৈ পৰিল লিওনোৰা।
স্বামীয়ে আন মহিলাৰ সৈতে উঠা ফটোখনকলৈ স্বামীক কোনো প্ৰশ্ন নকৰাকৈয়ে মহিলাগৰাকীয়ে এখন ধাৰাল চুৰীৰে স্বামীক আঘাত কৰিবলৈ ধৰিলে।
ঘটনাৰ আকস্মিকতাত হতভম্ব হৈ পৰা স্বামীয়ে একো তৰ্কিব পৰাৰ আগতেই স্বামীৰ দেহৰ কেইবা স্থানতো চুৰীৰে আঘাত কৰিলে।
ইপিনে তেজেৰে লুতুৰি-পুতৰি হৈ পৰা স্বামী ঢলি পৰিলে। পত্নীৰ চুৰিকাঘাতত আঘাতপ্ৰাপ্ত লোক জনৰ চিঞৰ শুনি চুবুৰীয়া কোনো লোকে আৰক্ষীক খবৰ দিছিল।
আৰক্ষীয়ে লগে লগে ঘটনাস্থলীত উপস্থিত হৈ আক্ৰমণকাৰী মহিলাগৰাকীক আটক কৰে। তেতিয়াহে ঘচনাৰ আচল ৰহস্য ওলাই পৰে। পত্নীয়ে যিগৰাকী মহিলাৰ সৈতে স্বামীয়ে ফটো উঠা বুলি ভাবিছিল সেয়া দৰাচলতে পত্নী নিজেই আছিল।
স্বামী জুৱানে প্ৰকাশ কৰা অনুসৰি যিসময়ত তেওঁ পত্নীৰ সৈতে সেই ফটো উঠিছিল সেই সময়ত তেওঁৰ পত্নী লিওনোৰা বহু খীণ আছিল । সেইবাবেই পত্নীয়ে তাহানিৰ সেই ফটো খনত নিজকে চিনি পোৱা নাছিল।
